khistorydata/jeongjo-sjw-relations huggingface dataset:
정조 21년
丁巳六月二十八日卯時上御重熙堂右承旨入侍時行右承旨申耆假注書吳泰曾記事官金景煥記注官金良倜以次進伏訖上命書傳敎曰政官牌招開政臺諫待下批牌招守令署經上曰吏議疏見之乎耆曰兩疏俱已得見而少年所守亦自牢確矣上曰其疏固謂有守文亦可佳而如欲吹覓亦近於玩矣旣無所秉之義而又自上曲副則在他人乞免之章亦將隨到輒許乎實難區處之得宜矣耆曰依其願而成其美亦朝家培養之道矣上曰閣臣之直擬館職始自金祖淳之見拔於李義弼之圈今此三銓之除又出中批蓋其做官亦異常格矣上曰右副承旨入侍賤臣承命出傳右副承旨李翼晉追入進伏上曰史記諸註幾何抄得翼晉曰二卷丁若鏞受出一卷臣方考閱而蓋以評林爲主傍採諸說以補其闕矣上曰初則廣考博採以爲漸就精約之地可也上曰丁若鏞自謂自新之後尙多攻斥之論何也孟子之闢楊墨朱子之斥蘇陸卽攻異端之極也而右相尙以爲引諭失當至欲請罪豈不過矣乎蓋其疏多用年前李東稷疏批而但其綴文未免譚元春輩口氣矣韓愈尙謂人其人火其書則其書可禁而其人豈不許其自新乎耆曰人之自新固難若或未悛則豈可以人其人之義竝不之罪乎翼晉曰臣雖不知其書而曾與丁若鏞伴直校書亦嘗聞其說矣其學亦有許多層級不可驟看領會云矣上曰此等說固渠取謗而所謂邪學亦未嘗不說心說性但其流弊必至於惑世誣民故不可不用闢廓之功而正所謂彌近理大亂眞處也耆曰其學不足謂近理其說不足以惑衆而最所誘迷而薰漸者卽在等名分通貨色處矣上曰此亦其弊之流也其書之出蓋在海外僻國與禽獸不遠之地最初悟解時亦豈無妙契而靈訂乎但近俗漸渝天下之目皆西洋之目天下之學皆西洋之學不特此一種邪說而已豈不大可懼者乎究其所原正學漸微邪說乃作亦豈非今人自反處乎雖彼不祭之說固爲悖理之甚而若於周旋升降之際存得如聞如見之誠者幾希則與彼不祭之類其間豈甚遠哉若鏞輩之自取邪學之目者蓋不讀經書之致也雖然物無終棄丁若鏞今旣甄錄則洪樂安之當初攻斥雖不知果出於公心而亦將收用矣耆曰樂安則自其儒生時對策已說此弊或恐流波之墊溺則其所立志亦足可尙上曰疏論啓斥尙或可也至於長書傳播如報私讎則烏可不謂挾雜乎命退承史以次退出
정조 21년
行都承旨李鼎揆在外行左承旨李晩秀鑄字所進行右承旨申耆坐左副承旨李勉兢坐右副承旨李泰永坐直同副承旨李翼晉坐直注書二員未差假注書李英發仕申星模仕直事變假注書韓翼鎭仕
정조 21년
藥房提調沈煥之副提調李翼晉啓曰伏未審日間聖體若何寢睡水剌之節若何臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 21년
傳于李勉兢曰傳香承旨馳詣宗廟景慕宮奉審摘奸以來
정조 21년
申耆啓曰假注書吳泰曾身病猝重勢難察任今姑改差何如傳曰允
정조 21년
注書金履永病代尹致永爲假注書
정조 21년
吳泰曾改差代鄭元善爲假注書
정조 21년
鄭元善在外代李覲吾爲假注書
정조 21년
以假注書李覲吾望單子傳于李勉兢曰朝筵亦有飭敎而近來注書首望非李弘謙卽李允謙非右兩人亦只是尹命烈此人等作爲渠輩私物長在堂后傲然自處以實官所爲實官反仰三人之口不知主容易處之爲可愧且況抄啓文臣近因炎暑不爲講製則除非印所編書者外時或擧風於上注書屢勤飭敎則又不擧論者尤豈不駭然乎且以外方人參錯擬望飭敎亦何如則向來一二番擧行之後又復抛棄節節駭然當駭實注書兩人汰去時假注書竝改差卽以近不爲之之人擬入關東功令生賜第四人之中其所收用者江原都事沈普永一人而已其外三人一雖作故一雖七十老人又其一卽今差代之鄭元善也旣賜第之後若不拔例奬用則此後雖十設此試渠輩但當望望然去不欲于于而來是豈循名責實之擧乎今因注書望筒而覺之都事沈普永今日政擬入於侍從現窠假注書鄭元善貶下察訪現窠陞擬此後此等處少加留心對揚事嚴飭銓曹
정조 21년
尹致永改差代李英發爲假注書
정조 21년
李覲吾改差代姜學濬爲假注書
정조 21년
李勉兢啓曰注書金履永纔已汰去矣左右史不備令該曹口傳還付翰林仍卽牌招入直何如傳曰允
정조 21년
吏曹口傳政事檢閱單金履永
정조 21년
姜學濬在外代申星模爲假注書
정조 21년
宋應圭改差代韓翼鎭爲假注書
정조 21년
傳于李勉兢曰政官牌招開政差祭及未肅拜人許遞前望單子入之待下批牌招
정조 21년
吏曹堂上前望單子入之參判洪明浩參議魚用謙落點
정조 21년
傳于李勉兢曰似此地處先試吏事自昔伊然已有下敎於前吏判而尙不擧行今則又當提飭矣況南臺異於抄選則不爲膺命事未前聞大關後弊亦宜有補郡之擧持平金壽祖鄭宗魯今日政差送於準瓜守令一以試吏事一以存古規
정조 21년
李勉兢啓曰吏曹參判洪明浩參議魚用謙牌不進推考傳旨及罷職傳旨今方捧入而開政命下之後如是違牌不卽擧行事甚未安參判更卽牌招何如傳曰允參議只推一體牌招
정조 21년
李勉兢啓曰吏曹參判洪明浩參議魚用謙再牌不進推考傳旨及罷職傳旨今方捧入而開政命下之後如是違牌不卽擧行事體所在誠極未安參判所當更請牌招而係是一日三牌何以爲之敢稟傳曰參議只推與參判待開門更爲牌招
정조 21년
以咸鏡監司李鼎運啓本永興府殺獄罪人尹召史獄事詳覈馳啓事判付內啓下刑曹爲旀更爲就議大臣卿等仍具意見論理回啓稟處爲良如敎
정조 21년
申耆以兵曹言啓曰各廳堂下武臣朔試射庚暑勿爲設行事曾有下敎矣令六月朔試射不得爲之之意敢啓傳曰知道
정조 21년
丁巳六月二十九日卯時上御誠正閣藥房入診右副承旨入侍時藥房提調沈煥之副提調李翼晉右副承旨李泰永假注書吳泰曾記事官金景煥記注官金良倜檢校待敎沈象奎以次進伏訖上曰左副承旨奉審進去前先爲入侍左副承旨李勉兢追入進伏煥之曰數日以來蒸熱頗甚聖體若何上曰一樣矣煥之曰王大妃殿氣候何如上曰近以外氣有若微感湯劑姑爲停止矣煥之曰惠慶宮氣候何如上曰一樣矣煥之曰醫官入診何以爲之上曰置之可也上曰五經百選已始校準耶象奎曰方與申絢洪奭周同爲校準矣上曰凡例須更詳定以進也象奎曰庸學序非禮記中經文而亦入百選將低一字書之乎上曰如是好矣而五經中二篇當更爲選入耶只擧大數而稱百亦何妨也或有以爲經書不可選而此是述而不作之意只爲誦讀之便簡則未爲不可矣象奎曰校正抄啓文臣一人自今日輪回入直於內閣似好矣上曰從便爲之可也上敎泰永曰此書承旨在嶺藩時使之謄上而其時書寫營吏今皆上來渠以鄕吏謄印御定冊子大有榮矣泰永曰謄出時陜川郡守黃運祚適來營下大加贊賞矣上曰其書自作一體諸道啓本皆莫能及今此謄印不但爲其筆也近來筆體太多浮輕亦有微意寓在其間矣上曰黃運祚亦工於筆矣命書春秋將以入梓以乃家人書此書似不偶然而其爲吏治亦有廉聲矣泰永曰約己愛民自有成規矣上曰一提學入來乎象奎曰入來矣煥之曰日熱轉甚而元子宮講席房室甚窄三庚間姑停似好矣上曰所讀之卷畢講後當與諭善更論其停否矣上敎勉兢曰廟宮差祭亞銓爲之乎勉兢曰然矣上曰非李安默則大祝無人乎李書九金近淳皆有編書之役又何差祭也仍命書榻敎曰當該吏曹堂上徐邁修推考獻官李書九代以當該吏曹堂上塡差大祝金近淳之代以入直玉堂上番塡差此後編校之役承命諸臣勿爲差祭命退諸臣以次退出
정조 21년
行都承旨洪明浩行左承旨李晩秀鑄字所進行右承旨申耆坐直左副承旨李勉兢坐右副承旨李泰永坐直同副承旨李翼晉坐注書二員未差假注書李英發仕申聖模仕直事變假注書韓翼鎭仕
정조 21년
傳于李泰永曰戶房承旨入侍
정조 21년
李勉兢啓曰吏曹參判洪明浩參議魚用謙牌不進推考傳旨及罷職傳旨今方捧入而政命已至經宿連事違牌不卽承膺事極未安參判更卽牌招判書一體牌招何如傳曰允
정조 21년
都承旨前望單子入之洪明浩落點
정조 21년
申耆啓曰卽見南兵使曺允精狀啓則抄上武士金啓默之默字誤書以點字奏御文字有此不審推考何如傳曰允
정조 21년
李勉兢啓曰吏曹參議魚用謙旣有只推之命一體牌招何如傳曰允
정조 21년
兵曹口傳政事副司果單李東萬
정조 21년
有政吏批判書金載瓚進參判未差參議魚用謙進左副承旨李勉兢進以李益運爲吏曹參判沈普永爲正言尹心約爲濟用判官成肯柱爲健元陵令金壽祖爲龍仁縣令鄭宗魯爲谷城縣監鄭元善爲金泉察訪
정조 21년
兵批判書李祖源進參判姜彝正病參議睦萬中入直參知金啓洛病行右承旨申耆進以李集斗韓用龜爲都摠管李章漢爲副摠管林文憲爲慶熙將副護軍單金祖淳副摠管李集斗韓用龜
정조 21년
龍仁縣令金壽祖望筒永春縣監改付標谷城縣監鄭宗魯望筒康翎縣監改付標
정조 21년
申耆啓曰大司憲宋煥箕掌令洪彦燮在外執義韓用鐸掌令李益洙牌招啓辭未下持平二員未差監察茶時之意敢啓傳曰知道
정조 21년
申耆以備邊司言啓曰本司有司堂上草記差出事命下矣行護軍趙鎭寬李書九差下使之察任何如傳曰允
정조 21년
申耆以備邊司言啓曰卽見慶尙左水使李得駿狀啓則以爲機張縣戰船一隻限滿摘奸則腐傷動退難以駕海不可不趁今改造而左道封山松木擧皆體小姑無戰船材堪用者戰船改造材木右道封山依例許斫事請令廟堂稟旨分付矣左道封山如無可合船材則請得於右道封山自是已例機張戰船一隻改造材木依狀請許斫之意分付何如傳曰允
정조 21년
申耆以備邊司言啓曰卽見黃海監司李義駿狀啓則以爲臣於到營後自水營因備局回啓關海州交井坊移劃一款置之事竝與原狀啓謄書報來而營下地方以帥臣獨見直請割付未免失着以事面如何之意言及則以爲前道臣不可之說追到於狀啓旣發之後果無奈何云故臣以雖曰遂事勿說其在事面似涉如何題送矣末乃以愚迷莫曉等語顯示嘲侮之意故捉致營吏據理言飭水使謂有身病尋單備局凡干公牒連以虞候代行且該府地方八名人物一時渰死而又使虞候替報故以啓聞體重水使更爲報來以爲及時狀聞之地事有所題飭今過一旬終不擧行其損體壞例之失不可仍置水使徐英輔罪狀請令廟堂稟處矣設有可引之端竝與登時狀聞之事而使虞候替報以致道臣仰煩請罪殊乖體統該水使徐英輔罷職何如傳曰近來武弁皆是孱弁渠何敢出口氣乎若有孫相龍之報辭當請何律乎道臣擧措近於抉摘送吏受罪渠亦至恭以此譴罷則殊非制閫之本意況狀辭極爲猥屑道臣推考狀啓令政院還下送可也
정조 21년
申耆以備邊司言啓曰卽見黃海前監司徐邁修狀啓則枚擧金川郡守洪秉德牒呈以爲白峙鎭旣爲松鎭則二南在其內勢難爭執而所謂給代零瑣苟且莫甚大興之北松民之依山聚居自成數村礪峴之西松土之一脈迤入者亦近十里其延袤大小比之二南僅爲十之一二而戶摠則可充二南之軍額以此相換實爲兩便今自秀龍山至馬踏峴以峴脊爲界以南則屬之松都以北則屬之金川而嶺外昵近金邑十餘里之地屬之金川則該邑雖不免土地之縮幸不全失繭絲之入至若嶺阨禁養之責亦以嶺以南付之松都嶺以北付之本道兵營各自糾察則可收其實效而松金侵苦之弊亦可竝祛不費給代之資而庶爲兩得之道請令廟堂稟處矣該邑旣失兩面道臣之論無怪其如此而以松都言之則得其地曠人稀之二面失此數十里民稠之地則得不補失恐有彼此無當之慮其勢又必至於往復相持徒損事面今姑置之何如傳曰允
정조 21년
李泰永以漢城府言啓曰因西部連池契民家失火別單備邊司草記批旨內令該廳卽爲擧行後草記亦令判尹畢奠接後草記可也事命下矣地是城闉咫尺又爲通衢大路則其所結構不可緩忽故連使部官躬往申飭矣卽接該部所報則被燒五十一戶今始畢奠接云故亦自臣府發遣郞廳摘奸則被燒民戶竝爲結構安接之意敢啓傳曰知道
정조 21년
禮曹判書閔鍾顯疏曰伏以臣職忝春官伏覩我殿下之於祀典一念憧憧若小若大罔不祗敬斯祖宗之家法帝王之盛節也以臣無似幸際明時久於是任而無所猷爲夙宵慙懼不知攸處然其禮當復古事在必行有可以對揚我聖朝遵舊章重祀享之盛意則理宜陳聞以聽指揮僭猥之罪有不敢避臣謹稽五禮儀序例辨祀條首揭靈星老人星於小祀之目壇制享品齋令祝式秩然具備此蓋國初以來所已行之禮雖不知何時中廢而要之爲闕典欠事則修而明之豈將有待于今歟絲衣之詩祭靈星也靈星農祥也先王祀之以至歷代莫不遵行漢高帝八年制詔御史令天下立靈星祠祭以牛北史太常卿劉芳上疏言靈星自漢初專爲祈田恒隷郡縣縣邑令長得祀晉祀令云郡縣國祀社稷先農縣又祀靈星此靈星在天下諸縣之明據也其時日則周以仲秋之月祭于國之東南開元禮及宋禮志竝用立秋後辰日皇朝用八月望日代各不同今之議者或以爲侯邦不宜祭星辰是蓋未考乎前代之制作我朝之典章也左傳有事群望註云群望星辰山川也諸侯之得祭分野星辰自古已然且以天下群縣之所得祀而令長專之者謂非侯邦之所宜祀臣實不知其爲何說而伏況祖宗朝所定儀文煥焉昭垂則乃以其中間廢閣之故不復深思至以爲暫襲羅麗之故則又何其疎謬之甚也靈星之宜祀旣如此則壽星之竝祀又無可疑周制秋分享壽星于南郊漢用仲秋之月祀于國都南郊宋景德中太常禮院請用祀靈星禮秋分日祭壽星于南郊其壇亦如靈星壇制是則我朝之用秋後辰日祀靈星秋分日祭老人星竝於南郊設壇者其義無間然矣夫馬祖者天駟也獨非星辰歟而乃今年春特命太僕官築壇祭之以修墜曲然則是祀之未遑竝擧實有一行一否之嘆況臣前登筵席恭聆聖敎監于成憲惓惓於二祀之義丁寧諄複而汔今因循未克施行者斯實有司之過耳夫德莫大於厚生福莫先於壽耇而乃今天佑邦家吉慶咸萃當萬年騰祝之辰占八方屢豐之瑞是月之望盛德在金靈星壽星之祀以其時則可若不及今修明以復昭代之舊觀則是曠典佚禮終無可擧之日也伏願聖明俯詢僉議亟降明旨始自今秋復擧靈星老人星之祀竝用五禮儀所載令式以光遵先毖祀之聖德焉抑臣於近日感暑淹病許久呻囈息偃在床未赴公坐惶悶之極敢玆控籲倘蒙俯垂諒察特許遞改俾便調息則實公私之幸也臣無任祈懇顒俟之至謹昧死以聞答曰省疏具悉詩之絲衣曰絲衣其紑載弁俅俅自堂徂基自羊徂牛鼐鼎及鼒兕觥其觩旨酒思柔不吳不敖胡考之休朱子釋其大旨曰此亦祭而飮酒之詩祭卽祭靈星而爲農祥而祀之也爾雅曰壽星角亢也按角亢爲列宿之長稱壽星壽星卽老人星也或於秋分日享之或於千秋節享之卽祝萬壽之無疆也靈星在角宿北距北極八十六度老人星在弧矢南距南極三十八度自周以來祭於仲秋之月至漢命縣邑各置靈星祠唐宋仍之我朝之竝祭二星者諸侯得祭邦內分野星辰而漢挐山在我邦常見老人星至於祭靈星天下通行之制也祀令儀節皆載於五禮儀卿職在宗伯請申明而修述之者正合祝豐祈壽之義而祀典至重令內閣弘文館博考我朝已行之禮以聞卿其勿辭行公
정조 21년
校理李羲甲疏曰伏以史館相避自是格例而臣父承政院右副承旨臣泰永旣兼春秋館銜則臣之所帶記注官在法當遞玆敢略具文字援例陳籲伏乞聖明俯賜鑑諒亟遞臣春秋兼銜以存公格以安私分千萬幸甚臣無任屛營祈懇之至謹昧死以聞省疏具悉疏辭下該曹稟處
정조 21년
吏曹啓目粘連觀此弘文館校理李羲甲上疏則以爲臣父承政院右副承旨臣泰永旣兼春秋館銜則臣之所帶記注官在法當遞亟遞臣春秋兼銜以存公格亦爲白有臥乎所相避之法在下當遞李羲甲兼帶春秋館記注官之任今姑減下何如判付啓依允
정조 21년
丁巳閏六月初一日卯時上御重熙堂戶房承旨入侍時右副承旨李泰永假注書申星模記事官金景煥記注官金良倜以次進伏訖上曰嶺南消息近有聞之而農形云何泰永曰以今所見大豐之徵而與前年此時同然云矣上曰嶺南賑穀果無如年前咸陽之還弊而穀之虛實亦如何泰永曰近則列邑還穀幾皆精實而獨安東穀不如他邑矣上曰一道穀簿總爲幾何泰永曰本數四百六十萬石而近則不過二百十一萬石矣上曰統營穀不入其中乎泰永曰亦在此中矣上曰復舊雖難何以則爲三百萬石乎泰永曰無論豐凶富民謀避窮民獨受捧給之際其弊多端穀包增益似無望矣仍命書榻敎曰都承旨許遞前望單子入之待下批牌招察任上曰有司之任久闕可悶言于備局今日差出而以草記擧行可也賤臣承命出傳仍命退承史以次退出
정조 21년
丁巳閏六月初一日午時上御重熙堂左副承旨入侍時左副承旨李勉兢假注書申星模記事官金景煥記注官金良倜以次進伏訖上曰政官出去乎勉兢曰然矣上曰龍仁瓜滿乎勉兢曰瓜滿在九月云矣上曰谷城何如勉兢曰十月瓜滿云矣上曰都承旨入侍賤臣承命出與都承旨洪明浩偕入進伏上曰洪樂游欲遞乎明浩曰遞仍之間臣何敢質對乎上曰壽宴爲之乎明浩曰前年已過矣仍命書榻敎曰今日新除授守令聞是十月九月瓜滿云太遠矣他邑文倅內移望筒改付標仍命退承史以次退出
정조 21년
行都承旨洪明浩坐行左承旨李晩秀鑄字所進行右承旨申耆坐左副承旨李勉兢坐直右副承旨李泰永坐同副承旨李翼晉坐直注書二員未差假注書金處巖仕直韓耆裕仕事變假注書黃萬齡仕
정조 21년
申耆啓曰來初五日朝參日次矣敢稟傳曰停
정조 21년
申耆啓曰合辭方張之時兩司無詣臺之員事甚未安除在外疏批未下未署經外未肅拜呈告人員竝卽牌招何如傳曰允
정조 21년
傳于李勉兢曰下直守令留待
정조 21년
李勉兢啓曰假注書李英發申星模事變假注書韓翼鎭身病猝重勢難察任今姑改差何如傳曰允
정조 21년
李英發改差代以金處巖爲假注書
정조 21년
申星模改差代以李毅遠爲假注書
정조 21년
韓翼鎭改差代以黃萬齡爲事變假注書
정조 21년
李毅遠在外代以李運恒爲假注書
정조 21년
李運恒在外代以韓耆裕爲假注書
정조 21년
李勉兢以吏批言啓曰今日政廳考見黃海道褒貶啓本則谷山府使李祉永遂安郡守金箕昇新溪縣令金健柱康翎縣監鄭東觀題目俱宜置中考而置諸上考延安府使趙廷鉉信川郡守李惟稱題目俱宜置下考而置諸中考致勤點下殊無嚴明殿最之意該道道臣推考警責谷山府使李祉永遂安郡守金箕昇新溪縣令金健柱竝依定式中考施行延安府使趙廷鉉信川郡守李惟稱竝依定式下考施行康翎縣監鄭東觀雖已遞職亦爲依定式中考施行何如傳曰允
정조 21년
申耆以兵曹言啓曰拆見黃海兵使李儒敬今丁巳春夏等褒貶啓本則首陽山城別將鄭興國以非無及聞姑恕將來爲目則宜置中考而置諸上考殊無嚴明殿最之意該帥臣推考警責鄭興國中考施行何如傳曰允
정조 21년
申耆啓曰合辭方張之時憲府無詣臺之員事甚未安今日政新除授臺諫竝待下批牌招何如傳曰允
정조 21년
有政吏批判書金載瓚進參判李益運牌不進參議魚用謙進左副承旨李勉兢進以鄭魯榮金熙華爲持平沈厚之爲延安府使林性運爲瑞興府使丁若鏞爲谷山府使李景溟爲平山府使金龍淳爲信川郡守南涑爲遂安郡守
정조 21년
再政以許晊爲工曹參議李寅采爲吏曹佐郞金守淵爲咸安郡守趙鎭球爲江西縣令鄭持容爲南平縣監
정조 21년
三政以徐有膺爲宗廟令
정조 21년
兵批判書李祖源病參判姜彝正病參議睦萬中入直進參知金啓洛病行右承旨申耆進護軍李鼎揆副司果洪樂游鄭東觀李素同知林文憲單付
정조 21년
以平安監司朴宗甲狀啓壽進宮圖書直送外邑當該宮屬令該曹嚴勘事判付內啓下刑曹爲旀設法嚴禁未久雖於尋常錢物去來何敢直送圖書乎次知中官令該府拿問捧供所謂圖書成給之宮屬卿等嚴杖取招草記爲良如敎
정조 21년
以執義韓用鐸掌令李益洙獻納李基讓牌不進罷職傳旨傳于申耆曰只推
정조 21년
申耆啓曰行大司憲宋煥箕掌令洪彦燮在外執義韓用鐸掌令李益洙呈辭持平鄭魯榮金熙華牌不進監察茶時之意敢啓傳曰知道
정조 21년
洪明浩以弘文館言啓曰副校理尹益烈修撰朴鍾淳旣有只推之命與新除授應敎朴鍾淳一體牌招察任何如傳曰允
정조 21년
以應敎朴載淳副校理尹益烈修撰朴鍾淳牌不進罷職傳旨傳于洪明浩曰只推
정조 21년
洪明浩以奎章閣言啓曰禮曹判書閔鍾顯上疏批旨內詩之絲衣曰絲衣其紑載弁俅俅自堂徂基自羊徂牛鼐鼎及鼒兕觥其觩旨酒思柔不吳不敖胡考之休朱子釋其大旨曰此亦祭而飮酒之詩祭卽祭靈星而爲農祥而祀之也爾雅曰壽星角亢也按角亢爲列宿之長稱壽星壽星卽老人星也或於秋分日享之或於千秋節享之卽祝萬壽之無疆也靈星在角宿北距北極八十六度老人星在弧矢南距南極三十八度自周以來祭於仲秋之月至漢命縣邑各置靈星祠唐宋仍之我朝之竝祭二星者諸侯得祭邦內分野星辰而漢挐山在我邦常見老人星至於祭靈星天下通行之制也祀令儀節皆載於五禮儀卿職在宗伯請申明而修述之者正合祝豐祈壽之義而祀典至重令內閣弘文館博考我朝已行之禮以聞事命下矣臣等謹稽五禮儀序例以靈星老人星列小祀之首又曰秋後辰日祀靈星秋分日祀老人星靈星之祝曰默管玄造功利三農感通精禋百祿來崇壽星之祝曰載居南極載昭壽徵申錫扶祐胡考是膺齋令則散致五日獻官則秩用三品京兆淸道牲令告揗凡尊罍陳設之位奠獻升降之節無不有圖有說儀文燦然其爲國初以來常祀之典蓋無待乎他考而獨其中寢不擧之在於何時不槪見於史牒惟續五禮儀有靈星壽星祀今廢之文文獻備考則以爲天地星辰之祭本朝襲羅麗之舊而旋廢不擧自有微意所謂微意云者卽指侯邦之不得祀天地星辰也此則有大謬不然者大凡祭祀之義不過修誠與報功而已修誠以崇恩報功以勉力夫豈有天子諸侯之別而先王制禮非天子則不得祭昊天上帝先代帝王者以其有貳尊之嫌無儀物之備也至於小祀有國皆擧卽以我朝言之凡山川城隍先蠶先農雩龍司命之祭咸秩有禮靡所不擧何獨於靈星壽星而謂之禮所不許哉況風雲雷雨之祭於郊壇其禮之尊其義之嚴豈下於星辰之祀而一擧一不擧亦何說也今按杜佑通典云漢靈星祠縣邑令長侍祠則漢制縣邑編祀靈星之明驗也晉祀令云郡縣祀社稷先農縣又祀靈星則晉制諸縣得祀靈星之明驗也何楷世本古義云歷代靈星之祀專爲祈田每隷郡邑此又不獨漢晉卽歷代通行之明驗也靈星如此則壽星亦可類推又況秋分之見實在箕尾之南南壇之制允符月令之文則我東之祀壽星比之他邦尤切且襯大抵祀靈星以迓豐年享壽星以祈福釐考之經典而有徵驗之傳記而可據卽有國有民之不容闕者也我朝制作巍煥比隆三代而五禮儀之作實在於英陵盛際損益折衷動合精義尤爲百世不刋之鴻典則今此兩星祀典之旣在序例旋寢不擧豈或混廢於罷昭格署禁醮祭之時而仍復因循至今爲未遑之闕章歟且伏念肅廟二十九年以漢挐山之獨漏祀典特命享祀比之封內先朝四十四年以白頭山之爲國鎭山春秋降香列于嶽瀆此皆邦典之所未有猶可以義起創行矧兩星之祀卽聖祖之所嘗行秩宗之所昭載者乎顯廟十年太僕請因舊壇祭天駟房星之神今太常神室東五位是也此亦可以援照於祭星之禮而房星旣祭則靈星壽星尤安可不祭乎方今百度惟貞秩禮咸修擧而行之此正其時至於絲衣繹賓之旨千秋祝壽之義邦內分野星辰之當祭聖批剖示靡有餘蘊臣等遍考掌故之書無他異同之說敢啓判付傳曰我朝家法致誠致潔於祀典尤致敬愼於似此享事以余重農而願豐愛日而祝壽之心手釐新編在于丌上者久矣尙且遲遲屢加紬繹之者祀令雖列於少祀其禮重其事嚴今於申明之後齋明糦蠲如創祭定制之初可議修述此予所以樂聞宗伯之請而更又顧問於卿等者也侯邦之行之不僭已例之綽有可據不待博考而知者令禮郞問于大臣及在外儒臣仍令文任之臣獻議事分付禮曹可也
정조 21년
洪明浩以弘文館言啓曰以禮曹判書閔鍾顯上疏批旨內令內閣弘文館博考本朝已行之禮以聞事命下矣臣等謹稽靈星老人星祀典儀式略見於五禮儀文獻備考等書而當初創始中間停廢雖未知的在何時第備考旣云襲羅麗之舊則已自國初入於祀典可推而知祭品儀節及壇壝方所具載於五禮儀輿地勝覽則其停罷要是中宗朝以後事而究其停罷之所以則說者以爲風雲雷雨禮所許也而至於日月星辰之祭則旋廢不擧若有微意然云其意蓋本於戴記祭法祭法曰有天下者祭百神諸侯在其地則祭之無其地則不祭然而據上文曰王宮祭日也夜明祭月也幽宗祭星也雩宗祭水旱也我朝祀典旣行雩祀則雩宗之祭禮固許之雩宗幽宗無甚懸異行彼停此其義何居且以在其地則祭之之意言之維彼漢挐爲鎭旣是方內名山而南極壽星常見於是地煌煌半月若不離於其間則我國之祭此星不悖於在其地則祭之之義而當初咸秩之擧安知不由於此乎至於靈星之祀自西漢以來已通行於天下郡邑天下郡邑之所通行者謂之不可行於我東則臣未知其何說也玆者二星祭禮博考之命有以仰我殿下重祀典之盛意而臣等學識鹵莽聞見謏寡無以仰塞明旨不勝惶恐敢啓傳曰此草記一體問議可也
정조 21년
申耆以兵曹言啓曰新除授五衛將李東弼前任晉州營將李壽哲前任大丘營將黃世中前任順天營將俱在任所而上來間本廳番次苟簡竝改差何如傳曰允
정조 21년
申耆以兵曹言啓曰長壽山城別將秦百仁連二等褒貶居中其不職可知依例罷黜何如傳曰允
정조 21년
申耆以刑曹言啓曰因平安監司朴宗甲狀本設法嚴禁未久雖於尋常錢物去來何敢直送圖署乎次知中官令該府拿問捧供所謂圖出成給之宮屬卿等嚴杖取招草記事命下矣臣等謹依傳敎辭意壽進宮掌務李仁培捉來箇箇嚴杖一百究問其直送圖署委折則所供內以爲本宮堰畓在於載寧地每年收租入送平壤隨時發賣換錢上來自是前例而平壤人鄭子信租價錢三百五十兩虛名換錢遷就不納故非不知年前飭禁而揭板中有曰柴穀輸納及舍音差汰等事外圖書直送各別嚴禁故渠以愚迷所致不知法意所備穀物錯料以柴草輸來例果告中官成出圖署直送該邑之罪死無所惜從實遲晩云矣罪人李仁培以幺麽宮屬不有法意諉以穀價催促事直送圖署違越定式揆以紀綱極涉駭痛所當考律重勘而旣有取招草記之命上裁何如傳曰謂以厥錢之爲柴穀價錢越法直送圖署萬萬駭然而言於中使而爲之云則中官當嚴處渠則旣嚴杖姑爲放送可也
정조 21년
副應敎李翊模持平金熙華校理朴吉源李羲甲副校理洪秀晩尹益烈正言沈普永副修撰李貞運尹行直啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所常洞屬者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈止愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年磐石之固此先大王之宏謨英烈卓越百王昭垂萬世者也惟其梟獍之凶鬼域之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實出所望於聖明之時而此亦猶屬餘事妖凶如鄭妻㦧毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾個凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然迺於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊豈可曰國有三尺乎且況逆復正法之後四字刀削凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指輝悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積一行刀削姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施而陰誅先加輿情去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重阻一國之論乎請逆賊尙喆追施孥戮之典十三行刀削答曰不允七字刀削
정조 21년
持平金熙華正言沈普永啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛漫於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛漫同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當基律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛漫酬酢一室之尋常唱和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈持而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行五字刀削凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥五字刀削已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰八字刀削逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖八字刀削鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只以應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公座稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭八字刀削與同三字刀削之說旣已遲晩三字刀削他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已決案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界先從迃路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶㦧者哉渠以蟣蝨之賊常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不可言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施收孥之典答曰不允
정조 21년
持平金熙華啓曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖朝拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律答曰不允
정조 21년
正言沈普永啓曰罪人克觀克泰以妖任之同氣凶謀逆節爛漫同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之典其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人師文放釋之命仍令王府設鞫嚴問夬正典刑答曰不允柳師文事亟停勿煩
정조 21년
丁巳閏六月初二日卯時上御誠正閣諸承旨持公事入侍時行都承旨洪明浩行左承旨李晩秀行右承旨申耆左副承旨李勉兢右副承旨李泰永同副承旨李翼晉假注書李英發申星模記事官金景煥記注官金良倜檢校直閣金勉柱以次進伏訖上曰褒貶如過原定之日雖無特敎隨其上來啓下卽爲開坼入啓仍爲定式可也明浩讀奏江原監司徐有防啓本道內孝烈人旌閭豎立事耆讀奏黃海監司李義駿啓本殷栗縣定配罪人義和放送事訖命書判付泰永先退上曰注書出代可也上曰以無毁無譽爲目則置之何考爲當勉兢曰旣云無毁則恐不可書中矣上曰永春今日內移可也耆曰昨因黃海監司李義駿狀啓備局草記有黃海水使徐英輔請罪事而有還下送之命何以爲之乎上曰狀本與草記爻周可也勉兢曰卽伏見黃海監司李義駿今春夏等褒貶啓本則延安府使趙廷鉉信川郡守李惟稱題目宜置下考而置諸中考谷山府使李祉永遂安郡守金箕昇新溪縣令金健柱康翎縣監鄭東觀題目宜置中考而置諸上考致勤點下殊無嚴明殿最之意推考何如上曰依爲之出擧條晩秀曰卽伏見黃海兵使李儒慶今春夏等褒貶啓本則邊將無一人居下殊無嚴明殿最之意推考警責何如上曰依爲之出擧條命書傳敎曰政官牌招開政若待三道殿最之俱到政期尙遠畿邑旣因道臣言爲其曠官之弊先爲差代不可異同海西貶題守令今日政差出又命書傳敎曰今日政新除授守令待下批不多日內辭朝事分付又命書傳敎曰下直守令入侍賤臣承命出傳與寧越府使李敬五陰竹縣監安命遠偕入進伏上曰進奏職姓名可也敬五進奏職姓名上曰近則眼病如何敬五曰每當暑節必添劇矣上曰向來被謫全未記有不卽放還殊可歎也上曰寧越閑邑水土且好雖病豈妨於爲治乎下去善爲之命退敬五先出命遠進奏職姓名上曰戶房承旨入侍英發承命出傳與李泰永偕入上曰宣諭可也泰永跪讀宣諭訖命退命遠先出諸臣以次退出
정조 21년
丁巳閏六月初二日辰時上御重熙堂左承旨入侍時行左承旨李晩秀假注書申星模記事官金景煥記注官金良倜一提學鄭民始檢校待敎沈象奎以次進伏訖民始曰日熱如此聖體若何上曰一樣矣民始曰王大妃殿氣候何如上曰一樣矣民始曰惠慶宮氣候何如上曰一樣矣上曰今日何以入來耶民始曰爲冊事入來而備員而已有何益也上曰政官牌去來知入賤臣承命出傳命象奎先退上曰本營近則何如民始曰比前少有差勝之效而曾經亞將武弁與堂上把摠無異平交全沒體貌矣上曰此豈成說乎民始曰本營大鼓無雨備軍服無袱似有變通之道而以粘目爲之乎上曰唯民始曰善騎隊自備軍裝馬匹其所勞役比步軍勤苦倍甚而等試比較所以優恤之者亦至矣但其中亦有技藝超等及將校族屬而一入此中至老退更無拔身之階非但渠輩有抑鬱之歎新募者亦少願屬之意今若開其拔身之路以爲聳動之道則似有益於軍政別武士二窠定爲左右哨善騎隊久勤窠隨其作窠從久勤以次遷轉而待其遞任還屬善騎隊俾爲輪回之地則其在激勸之方似爲得宜訓局馬兵之中旬時連三次居首哨一旗摠例遷別武士以爲賞勸之道而本營則姑無定式渠輩頗以爲抑鬱此亦依馬兵例施行似好故敢此仰逹矣上曰依爲之出擧條民始曰講會時見壯勇衛應講者多不成樣屢次責勵尙無效益牌頭輩以爲常時非不申飭而以其無賞罰之故終不盡心若依禁軍二人講例敎鍊官中定其應遷窠以爲遷轉之階則似爲有益云云旣有禁軍之例則敎鍊官一窠定爲壯勇衛窠而左右列各抄能講者十人使之專習取其計劃都居首者隨其作窠而遷轉俾爲勸奬之道何如上曰依爲之出擧條上曰政官催促可也賤臣承命出傳仍命退諸臣以次退出
정조 21년
丁巳閏六月初二日申時上御重熙堂坐直承旨入侍時左副承旨李勉兢假注書金處巖記事官金景煥記注官金良倜以次進伏訖上命書判付又命書傳敎曰玉堂博考草記中禮判疏批節該書之者有違格例其在愛禮之道不可無飭當該玉堂推考仍命退承史以次退出
정조 21년
行都承旨洪明浩坐行左承旨李晩秀鑄字所進行右承旨申耆坐左副承旨李勉兢坐右副承旨李泰永坐直同副承旨李翼晉坐直注書二員未差假注書金處巖仕韓耆裕仕直事變假注書黃萬齡仕
정조 21년
申耆啓曰合辭方張之時兩司無詣臺之員事甚未安除在外傳旨未下未署經疏批未下外未肅拜呈告人員竝卽牌招何如傳曰允未承批臺諫及未肅拜諫長許遞
정조 21년
傳于李翼晉曰藥房提調聞有實病許遞前望單子入之
정조 21년
內醫提調前望單子入之金文淳落點
정조 21년
以平安監司朴宗甲狀啓永柔縣令之代令該曹擇差下送事判付內啓下吏曹爲旀其代今日政差出待下批卽爲下送爲良如敎
정조 21년
有政吏批判書金載瓚進參判李益運病參議魚用謙進左副承旨李勉兢進以宋民載爲大司諫沈奎魯爲司諫趙壤鎭爲持平兪漢寬爲刑曹佐郞林弘遠爲漢城主簿尹心約爲永柔縣令平山府使李景溟南陽府使李彦敬相換
정조 21년
兵批判書李祖源病參判姜彝正病參議睦萬中病參知金啓洛入直進同副承旨李翼晉進護軍閔台爀副司直張至冕竝單付
정조 21년
禁府啓目粘連向前曺壽喆亦宮房圖署牌子之除非柴穀催運則不得侵責京外飭禁何等截嚴而身爲次知中官一委宮任慢不致察有此冒禁違越之擧揆以法綱誠極痛駭以此照律何如判付啓只知錢由於宮租自歸越法而不知者迷劣莫甚是置其矣身段令內侍府嚴勘爲良如敎
정조 21년
李翼晉以義禁府言啓曰時囚罪人曺壽喆議處公事判付內令內侍府嚴勘事命下矣曺壽喆放送使之嚴勘之意敢啓傳曰知道
정조 21년
執義韓用鐸副應敎李翊模掌令李益洙持平金熙華校理李羲甲朴吉源副校理洪秀晩尹益烈正言沈普永副修撰李貞運尹行直啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上請亟寢昧爽以後申禁之命因許捧入未徹之啓特賜允兪以下十一字刀削答曰不允以下六字刀削
정조 21년
執義韓用鐸掌令李益洙持平金熙華正言沈普永啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答曰不允
정조 21년
執義韓用鐸掌令李益洙持平金熙華啓曰請寢李汝節定配之命更令王府嚴覈取服施以當律措辭見上答曰不允
정조 21년
正言沈普永啓曰請金甲島爲奴罪人克觀古今島爲奴罪人克泰更令王府嚴鞫得情快正王法措辭見上請逆賊尙魯亟施孥戮之典措辭見上請亟寢秋曹罪人柳師文放釋之命仍令王府設鞫嚴問快正典刑措辭見上答曰不允柳師文事亟停勿煩
정조 21년
今閏六月初三日卯時上御誠正閣諸承旨持公事入侍時行都承旨洪明浩行左承旨李晩秀行右承旨申耆左副承旨李勉兢右副承旨李泰永同副承旨李翼晉假注書金處巖韓耆裕記事官金景煥記注官金良倜檢校直閣金勉柱以次進伏訖上曰未署經臺諫使之署前行公可也未承批者誰也耆曰張至冕也上曰未署經者誰也耆曰閔命爀也上曰未署經者何故而然也耆曰與大諫閔台爀爲四寸親有應避之嫌故也上曰然則閔命爀當遞矣未承批未肅拜臺諫亦竝許遞可也上曰永柔縣令令該曹口傳差出待下批卽爲下送可也先正祠版今當上來未久旋還殊爲可歎上曰向來抄啓文臣處造頒套書蓋欲以儉易奢今若必欲懸斑犀蜜羅等套書則不幾於助其侈風耶此意果已諭之否晩秀曰已諭之矣上曰未肅拜諫長許遞待下批牌招出榻敎上曰守令入侍處巖承命出與谷山府使丁若鏞平山府使李景溟遂安郡守南涑咸安郡守金守淵信川郡守金龍淳江西縣令趙鎭球南平縣監鄭持容偕入進伏訖若鏞等進前各奏職姓名上敎若鏞曰今番疏可謂善補過矣古有早悅孫吳晩逃佛老者苟能益加勉勉則豈不好耶仍敎曰此乃補外更須勿如前倅之居中善爲之也退出上敎景溟曰年今幾何景溟曰六十五歲矣上命書榻敎曰問之則年限將近孔道劇邑數遞之餘當令年少强者換送平山府使李景溟道內及他道近地中今日政相換退出上敎涑曰遂安水土何如勉兢曰水土頗好云矣上曰泮儒應製以居首最多之故遂爲筮仕是乃初有之事矣年前濟州飽經苦辛之狀尙復何說今番須下往善爲之退出上敎守淵曰擧顔爾與奉朝賀幾寸親也守淵曰十五寸親也上曰此邑最稱難治爾今初爲邑宰乎外貌頗爲精明須下去努力善爲之上曰何科乎守淵曰辛丑勸武科矣退出上敎龍淳退出上敎鎭球曰見爾而追想故事矣吏治與否姑捨是今番得爲官享是可慰也退出上敎持容曰爾與鄭大容爲幾寸親乎持容曰八寸親矣上曰下去須善爲之退出上曰刑曹郞廳各別擇差之意分付該曹可也命退承史以次退出
정조 21년
行都承旨洪明浩坐行左承旨李晩秀鑄字所進行右承旨申耆坐左副承旨李勉兢坐直右副承旨李泰永坐直同副承旨李翼晉坐注書二員未差假注書李毅采仕直吳泰曾仕事變假注書劉弘九仕
정조 21년
申耆啓曰合辭方張之時諫院無詣臺之員事甚未安未署經傳旨未下外未肅拜呈告人員竝卽牌招何如傳曰允未署經守令皆令今日署經
정조 21년
洪明浩啓曰假注書韓耆裕身病猝重勢難察任今姑改差何如傳曰允
정조 21년
申耆啓曰事變假注書黃萬齡身病猝重勢難察任今姑改差何如傳曰允
정조 21년
傳于李勉兢曰下直守令入侍
정조 21년
韓耆裕改差代以李毅采爲假注書
정조 21년
黃萬齡改差代以金履垕爲事變假注書
정조 21년
以大司諫宋民載司諫沈奎魯牌不進罷職傳旨傳于申耆曰只推
정조 21년
申耆啓曰未署經守令皆令今日內署經事命下矣江西縣令趙鎭球南平縣監鄭持容憲府旣已署經而諫院則大司諫宋民載司諫沈奎魯牌不進獻納未差正言閔命爀未署經只有沈普永一人無以擧行未差之代政官牌招開政差出待下批仍卽牌招以爲備員署經之地何如傳曰未署經臺諫使之除署經行公與未肅拜兩臺牌招署經
정조 21년
以大司諫宋民載再牌不進罷職傳旨傳于申耆曰只推更爲牌招
정조 21년
以正言閔命爀牌不進罷職傳旨傳于申耆曰只推更爲牌招
정조 21년
洪明浩啓曰假注書金處巖身病猝重勢難察任今姑改差何如傳曰允翰林吳泰曾仍察廳任可也
정조 21년
金履垕在外代以李元默爲事變假注書
정조 21년
李元默在外代以劉弘九爲事變假注書
정조 21년
洪明浩以弘文館言啓曰應敎朴載淳副校理尹益烈修撰朴鍾淳旣有只推之命竝卽牌招察任何如傳曰允
정조 21년
申耆以都摠府言啓曰副摠管韓用龜以刑曹參判本曹坐起晝仕出去而逐日赴坐煩稟未安入番間除草記往來之意敢啓傳曰兼帶摠管許遞可也
정조 21년
申耆以義禁府言啓曰京畿監司李在學査啓內具毅和係是朝官令該府拿問處之事啓下矣具毅和今方待命拿囚之意敢啓傳曰知道
정조 21년
禁府啓目前宣傳官具毅和原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓爲先論理議處爲良如敎
정조 21년
執義韓用鐸副應敎李翊模校理朴吉源李羲甲副校理洪秀晩尹益烈正言沈普永副修撰李貞運尹行直啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上以下一行刀削答曰不允以下七字刀削
정조 21년
執義韓用鐸正言沈普永啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答曰不允
정조 21년
執義韓用鐸啓曰請寢李汝節定配之命更令王府嚴覈取服施以當律措辭見上新除授持平趙壤鎭時在忠淸道林川地請斯速乘馹上來事下諭答曰不允下諭事依啓
정조 21년
今閏六月初四日卯時上御誠正閣諸承旨持公事入侍時行都承旨洪明浩行左承旨李晩秀行右承旨申耆左副承旨李勉兢右副承旨李泰永同副承旨李翼晉假注書金處巖韓耆裕記事官金景煥記注官金良倜檢校直閣金勉柱永柔縣令尹心約以次進伏訖上曰無公事房先退明浩勉兢翼晉先爲退出泰永讀奏咸鏡監司李鼎運狀啓渰囕死人等處恤典題給事晩秀讀奏部將李東述病親呈辭北兵使鄭觀采狀啓武士中騎射步射絶等人抄擇趁臘初上送計料事耆讀奏咸鏡監司李鼎運啓本死囚罪人刑問次數開坐事命書判付訖上曰守令進前心約進伏奏職姓名上曰爾是初爲邑宰乎心約曰然矣上曰邑宰之治與不治固不在乎講七事故七事則除之下去須努力善爲之可也命先退上曰違牌臺鍊誰也耆曰獻納李基讓連爲違牌矣上曰大司諫承牌乎耆曰出牌而姑未承膺矣上曰雨意霏微日氣蒸鬱果無所妨於農事乎晩秀曰似無所妨矣命書傳敎曰未署經守令皆令今日內署經可也又命書傳敎曰諸道審理與錄啓之上來者多亦有査啓稟處之案而判堂之除拜以後擧行稽忽當該判書趙尙鎭越俸一等此後該房嚴飭仍命退承史以次退出
정조 21년
丁巳閏六月初四日午時上御重熙堂左副承旨入侍時左副承旨李勉兢假注書金處巖記事官金景煥記注官金良倜以次進伏訖上曰京畿監司入侍出榻敎賤臣承命出傳與京畿監司李在學偕入進伏上曰今日之雨何如在學曰近來雨不破塊而三農周洽云矣上曰具得魯家山訟旣已捉致元隻則意望果浹足云耶在學曰臣於此訟得談於兩家誠一厄會矣雖以具得魯家言之轉至作讎於同宗之人恐非好道理矣具永祚則爲人極毒已爲刑治一次矣上曰何以則快於其心乎此已足矣在學曰臣於月前以道內公廨戎器修葺之役均廳貸來錢退限二年事仰奏蒙允而其後聞該邑守令之言則事鉅力絀尙未訖功將有中撤之患不可不更爲拮据俾卽完役而臣營無從他變通之道均錢又以三年退期以爲取其利條推移入用之地恐合事宜故敢此仰達矣上曰依爲之出擧條仍命退諸臣以次退出
정조 21년
丁巳閏六月初四日申時上御便殿左承旨入侍時行左承旨李晩秀假注書吳泰曾記事官金景煥記事官金履永以次進伏訖上曰陸奏約選今已告功乎晩秀曰已盡印出姑未盡粧䌙矣上曰儀軌之入內者當還下自明日校正繼印之地可也命退承史以次退出
정조 21년
行都承旨徐邁修坐行左承旨李集斗牌不進行右承旨李晩秀鑄字所進左副承旨李肇源在外右副承旨蔡弘遠坐直同副承旨李翼晉坐直注書二員未差假注書李毅采仕直吳泰曾仕事變假注書劉弘九仕
정조 21년
藥房提調金文淳副提調李翼晉啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 21년
李翼晉啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 21년
傳于李翼晉曰諸承旨持公事入侍
정조 21년
李翼晉啓曰吏曹郞廳來言臺諫有闕政事取稟傳曰當日爲之
정조 21년
以吏批政官書啓傳于李翼晉曰未肅拜及病不進堂上許遞前望單子入之待下批牌招參政參坐
정조 21년
吏曹堂上前望單子入之參判洪明浩參議李勉兢落點
정조 21년
傳于李翼晉曰承旨前望單子入之待下批牌招察任
정조 21년
承旨前望單子入之徐邁修李肇源落點
정조 21년
有政吏批判書金載瓚進參判洪明浩未肅拜參議李勉兢進都承旨徐邁修進以丁志元爲獻納金文淳爲知經筵
정조 21년
兵批判書李祖源進參判姜彝正參議睦萬中病參知金啓洛入直進同副承旨李翼晉進以李燁爲副摠管洪範五爲僉知尹致宖申晤李定濟爲五衛將
정조 21년
徐邁修啓曰新除授左副承旨李肇源時在黃海道安岳地斯速乘馹上來事下諭何如傳曰允
정조 21년
以正言閔命爀再牌不進罷職傳旨傳于李翼晉曰只推更爲牌招
정조 21년
以廳敎朴載淳副校理尹益烈修撰朴鍾淳牌不進罷職傳旨傳于李翼晉曰只推
정조 21년
承旨前望單子入之李集斗蔡弘遠落點
정조 21년
傳于李翼晉曰昨有越俸之命朝有問奏之擧而今又取見該房書入者諸道之完決錄啓與審理稟處之案積滯未決者至於三十三度之多除拜多日一不覆奏始於再昨以一度塞責昨日以後紛然雜呈而跋語之草率不能致審不見可知此所以招致判堂還令持去者也因特敎提飭悤悤應卒說不盡者何異於赴擧人待呼呈爭先投券乎其在審庶獄重議讞之道越俸薄警何以謝三十三囚暑雨犴狴睍睍望望之心乎刑曹判書趙尙鎭亟施不敍之典以爲辜負特簡者之戒重囚回啓判堂雖專管身在僚席目擊推案袖視而無一言亦可謂溺職之甚者參判韓用龜參議金達淳竝罷職不能提醒之郞官一竝令該府拿問處之三堂之代前望單子入之待下批牌招使之赴衙同議回啓勿用草草之前本各出意見爛漫停當陸續修正入啓畢修啓之前焉敢退食乎
정조 21년
刑曹堂上前望單子入之判書權參判申耆參議李泰永落點
정조 21년
李翼晉以都摠府言啓曰入直軍兵等中日習射事標信啓請命下矣雨勢如此不得爲之之意敢啓傳曰知道
정조 21년
李翼晉以吏曹言啓曰今日本曹開拆坐起時考見忠淸道褒貶啓本則燕岐縣監趙鎭寧以績固可稱糴何遺檢爲目連山縣監沈逵以巨役就緖拮据招謗爲目則俱宜置諸下考而置諸中考韓山郡守宋耕玉以庖禁雖緩倉捧極精爲目則宜置中考而置諸上考殊無嚴明殿最之意該道臣推考警責燕岐縣監趙鎭寧連山縣監沈逵竝罷黜韓山郡守宋耕玉中考施行何如傳曰允宋耕玉則庖禁不嚴爲目牛酒松三禁係是法典所在近來非不欲特敎提飭而與其一倅之犯科近於令不信莫若任之道臣觀其勤慢也今於貶目以至登徹則當從現發者處之該郡守宋耕玉爲先罷職令該府拿問處之其代口傳差出可也
정조 21년
禁府啓目粘連向前具毅和亦發人墳塚從古何限而未有若今番具永祚之至凶絶悖者是白如乎細閱道査究其情犯則主張造謀雖有其人毅和旣是朝官又爲同宗則其所守法之道惇親之誼尤當與他人有異而同聲助虐爛熳和應之跡渠亦無辭遲晩究厥情狀萬萬痛惡其在嚴法懲後之道難逭隨從之罪以此照律何如判付啓與尋常私掘有異兺不喩府供道報議讞之官司各殊都尉之參涉與否亦不可置之䵝䵢之科而爵秩與大臣同品對吏非可論緘推亦無例似此訟理當廣詢處之遣府郞問于左右相後卿等仍又竝將道啓逐一論理議處照律爲有矣待判下府中在囚者外分付畿伯卽爲擧行爲旀日熱如此而昨聞畿伯言査啓諸囚尙今滯獄云豈不過乎先爲保授事分付爲良如敎
정조 21년
大司諫宋民載副應敎李翊模掌令李益洙校理朴吉源李羲甲副校理洪秀晩尹益烈正言閔命爀副修撰李貞運尹行直啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上以下一行二字刀削答曰不允以下七字刀削
정조 21년
大司諫宋民載掌令李益洙啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答曰不允
정조 21년
掌令李益洙啓曰請寢李汝節定配之命更令王府嚴覈取服施以當律措辭見上答曰不允
정조 21년
大司諫宋民載正言閔命爀啓曰請金甲島爲奴罪人克觀古今島爲奴罪人克泰更令王府嚴鞫得情快正王法措辭見上請逆賊尙魯亟施孥戮之典措辭見上請亟寢秋曹罪人柳師文放釋之命仍令王府設鞫嚴問快正典刑措辭見上答曰不允柳師文事亟停勿煩
정조 21년
丁巳閏六月初五日卯時上御誠正閣藥房入診諸承旨持公事入侍時藥房提調金文淳副提調李翼晉行都承旨洪明浩行右承旨申耆左副承旨李勉兢右副承旨李泰永假注書李毅采吳泰曾記注官金良倜記事官金履永檢校直閣金勉柱醫官柳光翼金孝儉金光國白成一李周憲李惟鑑吳仁豐以次進伏訖上曰診筵雖重承旨當作一行豈可退伏於後乎文淳曰炎潦屢日不收聖體若何上曰一樣矣文淳曰王大妃殿氣候何如上曰近以外氣欠和今已復常矣文淳曰惠慶宮氣候何如上曰一樣矣文淳曰醫官使之入診何如上曰置之上曰俄者下敎慮其沾濕只使少退聞皆歸院云雖緣司謁之誤傳而豈於詣閤之後不經入侍直歸政院乎此等處亦皆昧例政院事慨然矣上曰承旨以房次各奏公事可也勉兢讀奏平安監司朴宗甲狀啓龜城府使洪致範到任事及慶尙監司李亨元狀啓山淸縣監李晩祥到任事泰永讀奏京畿監司李在學狀啓遺棄兒給糧數爻事耆讀奏全羅監司李得臣啓本李柱溟放送事上命分書判付明浩無公事先退上敎文淳曰近日藥房擧行專事漫忽雖尋常藥材命入之際輒致遲滯日前乾蒲萄自朝至申始爲得納豈不駭然乎藥房之無事莫近日若至於茶飮之類皆自內製進則藥房便成閑局矣且掖隷之橫拿亦旣嚴飭雖以方泰輿之首醫昔未免脫帽侵辱而今豈有此弊乎文淳曰果無此等之弊矣上曰卿須嚴飭申明俾知奔走供奉之義可也新入之醫官安知故事在昔掌務官之擧行每顚倒袍帽尙懼不給矣今則燦燦其服徐徐其趨殆有甚於昵侍之翰注翰注之如吳泰曾者所着反不如訓鍊院掌務矣雖司謁輩亦皆鮮其袍靴恥其垢汚在前則竝着天翼只於傳命時着綠袍故此如妓女之長衣爲其罕着而或近於侈過今則一入禁門便具帽袍而亦一翰注矣古則新郞上服亦天翼云而俗習之變每如是矣上曰刑曹回啓昨日越俸之後始此屢度來呈當此庚熱安得一時披閱乎刑判意其新除之初必有着意之效除拜幾日任其委置至於北關尹召史之獄亦須另加詳閱者則其所擧行若是稽忽刑判使卽入來政院各別嚴飭可也命退諸臣以次退出
정조 21년
行都承旨趙鎭寬坐行左承旨洪仁浩坐行右承旨李儒慶坐左副承旨李海愚坐直右副承旨魚用謙坐直同副承旨尹光顔坐注書二員未差假注書李毅采仕吳泰曾仕直事變假注書劉弘九仕
정조 21년
傳于李翼晉曰次對進定於今日
정조 21년
李翼晉啓曰今日次對兩司當爲進參除在外外未肅拜獻納丁志元卽爲牌招何如傳曰允
정조 21년
傳于李翼晉曰大臣備局堂上引見
정조 21년
李翼晉以吏曹言啓曰本曹褒貶定行於今日而堂上不可不備員未肅拜參判洪明浩令政院牌招同參開坐之地何如傳曰衆所共知情勢也許遞其代令政院前望單子入之待下批牌招先進去後謝恩可也
정조 21년
吏曹口傳政事以宋時淵爲韓山郡守
정조 21년
李翼晉啓曰新除授承旨李集斗以前任安東府使方在解由未出中何以爲之敢稟傳曰勿施在外承旨許遞與未差之代前望單子入之待下批牌招察任可也
정조 21년
傳于李翼晉曰右副承旨入侍
정조 21년
李翼晉啓曰問啓事命下矣問于吏曹判書金載瓚處則以爲臣昨於朝房修呈陞降草記則門限已迫故未及承批仍爲退去矣今日開東後曹吏持草記批答韓山郡守口傳差出傳敎始爲來示卽爲排望入送使之入朝房仍卽正書入啓而緣臣迷鈍觸事生疣至於成命已下之後亦未能卽速擧行致有此問啓之命惶隕之極不知攸達云矣敢啓傳曰知道
정조 21년
以執義韓用鐸司諫沈奎魯獻納丁志元正言閔命爀牌不進罷職傳旨傳于李翼晉曰只推
정조 21년
以漢城府民家頹壓別單傳于李翼晉曰恤典令該廳卽爲分給事分付